Ændret forslag til EUROPA-PARLAMENTETS OG RÅDETS FORORDNING om forebyggende toldsamarbejdsforanstaltninger mod hvidvaskning af penge (forelagt af Kommissionen i henhold til EF-traktatens artikel 250, stk. 2)

2002/0132 (COD)

Ændret forslag til EUROPA-PARLAMENTETS OG RÅDETS FORORDNING om forebyggende toldsamarbejdsforanstaltninger mod hvidvaskning af penge

1. BAGGRUND

Forslag oversendt til Rådet og Europa-Parlamentet (KOM(2002) 328 endelig - 2002/0132(COD)) i henhold til traktatens artikel 251, stk. 2: 25. juni 2002.

Europa-Parlamentets udtalelse - førstebehandling: 15. maj 2003.

2. FORMÅLET MED KOMMISSIONENS FORSLAG

Hovedformålet med forslaget er at supplere direktiv 91/308/EØF, ved hvilket der er indført et system for finansielle institutioners og kreditinstitutters overvågning af og afgivelse af oplysninger om pengetransaktioner (senere udvidet til andre brancher). Sigtet med forslaget er at kontrollere grænseoverskridende overflytninger af likvide midler. Forslaget har to hovedbestanddele: indførelse af angivelsespligt for overflytninger af kontanter på 15 000 EUR eller derover over EU's ydre grænser og afgivelse af oplysninger om transaktioner, der giver anledning til mistanke om hvidvaskning af penge, til de kompetente myndigheder.

3. KOMMISSIONENS UDTALELSE OM DE AF EUROPA-PARLAMENTET VEDTAGNE ÆNDRINGSFORSLAG

Af de 23 ændringsforslag, der er vedtaget af Europa-Parlamentet, og som omfatter 8 væsentlige ændringsforslag - idet der for resten af disse ændringsforslags vedkommende kun er tale om tilpasninger af teksten - godtages 2 ændringsforslag (ændringsforslag 13 og 15) fuldt og helt af Kommissionen, og 3 godtages delvis (ændringsforslag 2, 11 og 21).

3.1 Ændringsforslag, der er godtaget af Kommissionen

Ændringsforslag 13 (artikel 2, nr. 3), litra b)), hvor det foreslås, at udtrykket "rejsechecks/postchecks" i definitionen af likvide midler i artikel 2, nr. 3, litra b), erstattes med udtrykket "checks". Kommission godtager denne tekniske ændring, fordi det foreslåede udtryk er mere generelt og må foretrækkes frem for sondringen mellem forskellige typer checks.

Ændringsforslag 15 (artikel 3, stk. 1, andet afsnit), hvor det foreslås, at der foretages en mindre tilføjelse, hvorved der skabes en forbindelse mellem artikel 6 og artikel 1 i direktiv 91/308 for at præcisere, hvilke kompetente myndigheder oplysningerne skal oversendes til. Kommissionen godtager dette ændringsforslag, idet de kompetente myndigheder er defineret i artikel 1 i direktivet.

3.2 Ændringsforslag, der delvis er godtaget af Kommissionen

Ved ændringsforslag 2 (betragtning 6) indsættes et supplerende retsgrundlag til artikel 135, som forslaget er baseret på, idet det foreslås, at forslaget også baseres på EF-traktatens artikel 95. Denne traktatbestemmelse vedrører foranstaltninger med henblik på indbyrdes tilnærmelse af medlemsstaternes love og administrative bestemmelser, der vedrører det indre markeds oprettelse og funktion. Kommissionen godtager denne tilføjelse til retsgrundlaget ud fra den betragtning, at en indførelse af ensartede kontrolforanstaltninger - ud over toldmyndighedernes tilsyn med overflytninger af kontanter og informationsudvekslingen mellem medlemsstaternes forskellige toldmyndigheder jf. anvendelsesområdet for artikel 135 - kan falde ind under anvendelsesområdet for artikel 95, fordi disse bidrager til det indre markeds hensigtsmæssige funktion. Desuden opretholder denne bestemmelse en parallelitet med direktiv 91/308, idet den er baseret på artikel 47 og 95.

I ændringsforslag 11 (artikel 4, stk. 2) foreslås det, at forlængelsen af de kompetente myndigheders tilbageholdelse af likvide midler begrænses til én gang i op til en måned. Kommissionen kan af hensyn til de pengeoverførende personers rettigheder godtage den tidsmæssige begrænsning af forlængelsen.

Ved ændringsforslag 21 (artikel 7) ændres betegnelsen som følge af Nice-traktatens ikrafttræden til Den Europæiske Unions Tidende.

3.3 Ændret forslag

Under henvisning til EF-traktatens artikel 250, stk. 2, ændrer Kommission således sit forslag som angivet ovenfor.